[pic] | EUROOPA ÜHENDUSTE KOMISJON |

Brüssel 8.10.2009

KOM(2009)537 lõplik

Ettepanek:

NÕUKOGU OTSUS,

millega kehtestatakse Euroopa Ühenduse nimel võetav seisukoht seoses piirkondlike tegevuskavade vastuvõtmise ettepanekuga Vahemere maismaalt lähtuva ja maismaal toimuvate tegevuste põhjustatud reostuse eest kaitsmise protokolli artikli 15 rakendamise raames

SELETUSKIRI

1. Ühendus ja Vahemere-äärsed liikmesriigid on ühinenud Vahemere merekeskkonna ja rannikuala kaitse konventsiooniga (Barcelona konventsiooniga) ja selle protokolliga Vahemere kaitsmise kohta maismaalt lähtuva ja maismaal toimuvate tegevuste põhjustatud reostuse eest.

2. Keskkonnakaitset ja eelkõige vete kaitset reostuse eest, mida kõnealune konventsioon ja protokoll käsitlevad, reguleerivad peamiselt ühenduse õigusaktid (nt vee raamdirektiiv, asulareovee puhastamise direktiiv ja merestrateegia raamdirektiiv). Kuna konventsioon ja protokoll näevad selles valdkonnas ette õigusi ja kohustusi, on ühenduse huvides tagada ühenduse poliitika ja õigusaktide kooskõla kõnealuste dokumentide alusel võetud kohustustega.

3. Maismaalt lähtuva reostuse protokolliga, mis jõustus 11. mail 2008, nähakse ette, et konventsiooniosalised võtavad vastu piirkondlikud tegevuskavad maismaalt lähtuva ja maismaal toimuvate tegevuste põhjustatud reostuse likvideerimiseks. Protokolli artiklis 15 on sätestatud, et kui piirkondlikud tegevuskavad konventsiooniosaliste kohtumisel vastu võetakse, muutuvad tegevuskavade meetmed ja ajakavad siduvaks.

4. Konventsiooni tehniline asutus MED POL, mis vastutab reostuse eest, on kaalunud ja heaks kiitnud kolm piirkondliku tegevuskava ettepaneku projekti (BHT5 vähendamiseks ning DDT ja veel seitsme sellise aine kõrvaldamiseks, millel on toksilisi omadusi ja mis on lagunemiskindlad, bioakumuleeruvad ja kanduvad laialdaselt edasi). Jäätmetega seotud õiguslikud mõisted põhinevad kõnealuses valdkonnas vastu võetud tähtsamatel rahvusvahelistel lepingutel ning eelkõige ohtlike jäätmete riikidevahelise veo ja nende kõrvaldamise kontrolli Baseli konventsioonil ja püsivate orgaaniliste saasteainete Stockholmi konventsioonil.

5. Kavandatavates tegevuskavades sisalduvad sätted tuginevad peamiselt rahvusvahelistele lepingutele, mille osapooled ühendus ja liikmesriigid on, ning nende rakendamine ei tohiks kõigi asjakohaste ELi õigusaktide (sh asulareovee puhastamise direktiiv koostoimes suplusvee direktiivi ja vee raamdirektiivi nõuetega) ühise kohaldamise korral kaasa tuua ELi asjaomase poliitika ja poliitikavahendite muutmist .

6. Eeltoodut arvestades peaks ühendus Barcelona konventsiooni lepinguosaliste 16. korralisel kohtumisel, mis peetakse Marrakechis 3.–5. novembril 2009, toetama eespool mainitud piirkondlike tegevuskavade vastuvõtmist seoses maismaalt lähtuva reostuse protokolli rakendamisega.

7. Kuna konventsiooniosaliste kohtumisel vastu võetud otsustel on õiguslik mõju, peaks ühendus vastu võtma seisukoha kooskõlas Euroopa Ühenduse asutamislepingu artikli 300 lõike 2 teise lõiguga. Seetõttu peaks nõukogu komisjoni ettepaneku põhjal vastu võtma otsuse. Vastavalt Euroopa Ühenduse asutamislepingu artikli 300 lõike 2 kolmandale lõigule teavitatakse Euroopa Parlamenti viivitamata ja täielikult ühenduse seisukoha kehtestamisest.

Ettepanek:

NÕUKOGU OTSUS,

millega kehtestatakse Euroopa Ühenduse nimel võetav seisukoht seoses piirkondlike tegevuskavade vastuvõtmise ettepanekuga Vahemere maismaalt lähtuva ja maismaal toimuvate tegevuste põhjustatud reostuse eest kaitsmise protokolli artikli 15 rakendamise raames

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 175 lõiget 1 koostoimes artikli 300 lõike 2 teise lõiguga,

võttes arvesse komisjoni ettepanekut[1]

ning arvestades järgmist:

8. Ühendus ja Vahemere-äärsed liikmesriigid on ühinenud Vahemere merekeskkonna ja rannikuala kaitse konventsiooniga[2] ning selle protokolliga Vahemere kaitsmise kohta maismaalt lähtuva ja maismaal toimuvate tegevuste põhjustatud reostuse eest[3].

9. Keskkonnakaitset, sealhulgas vete kaitset reostuse eest, reguleeritakse väga suurel määral ühenduse õigusaktidega. Kuna konventsioon ja protokoll näevad selles valdkonnas ette õigusi ja kohustusi, on ühenduse huvides tagada ühenduse poliitika ja õigusaktide kooskõla kõnealuste poliitikavahendite alusel võetud kohustustega.

10. Maismaalt lähtuva reostuse protokolliga, mis jõustus 11. mail 2008, nähakse ette, et konventsiooniosaliste kohtumistel võetakse vastu piirkondlikud tegevuskavad maismaalt lähtuva ja maismaal toimuvate tegevuste põhjustatud reostuse likvideerimiseks. Kui tegevuskavad konventsiooniosaliste kohtumisel vastu võetakse, muutuvad neis sisalduvad meetmed ja ajakavad osaliste suhtes siduvaks saja kaheksakümnendal päeval pärast teavitamise kuupäeva.

11. Asutus, kelle osalised on määranud vastutama kohtumise ettevalmistamise eest, on koostanud kolm piirkondliku tegevuskava ettepaneku projekti (BHT5 vähendamiseks ning DDT ja veel seitsme sellise aine likvideerimiseks, millel on toksilisi omadusi ning mis on lagunemiskindlad, bioakumuleeruvad ja kanduvad laialdaselt edasi) ja konventsiooni asjaomane tehniline asutus on neid kaalunud ja need heaks kiitnud.

12. Vahemere merekeskkonna ja rannikuala kaitse konventsiooni osaliste 16. korralisel kohtumisel peaksid ühendus ja liikmesriigid tihedas koostöös tagama, et lõplikult vastu võetud piirkondlikud tegevuskavad on kooskõlas ühenduse õigusaktidega.

13. Kavandatavate piirkondlike tegevuskavade vastuvõtmist tuleks seetõttu toetada,

ON TEINUD JÄRGMISE OTSUSE:

Ainus artikkel

Vahemere merekeskkonna ja rannikuala kaitse konventsiooni osaliste 16. korralisel kohtumisel peaks ühendus toetama piirkondlike tegevuskavade vastuvõtmist asulareovee BHT5 vähendamiseks, aldriini, klordaani, dieldriini, endriini, heptakloori, mireksi ja toksafeeni kõrvaldamiseks ning DDT järkjärguliseks kõrvaldamiseks Vahemere maismaalt lähtuva ja maismaal toimuvate tegevuste põhjustatud reostuse eest kaitsmise protokolli artikli 15 rakendamise raames.

Brüssel,

Nõukogu nimel

eesistuja

[1] ELT C , , lk .

[2] EÜT L 240, 19.9.1977, lk 1–2 ja EÜT L 322, 14.12.1999, lk 32–33.

[3] EÜT L 322, 14.12.1999, lk 18–31.